ทองปิดพุ่ง 11 ดอลล์จากคาดการณ์เฟดยังไม่ขึ้นดอกเบี้ย
สัญญาทองคำตลาดนิวยอร์กปิดพุ่งขึ้นเมื่อคืนนี้ (19 ส.ค.) โดยได้แรงหนุนจากการคาดการณ์ที่ว่า ธนาคารกลางสหรัฐ (FED) จะยังไม่ปรับขึ้นอัตราดอกเบี้ยในเร็วๆนี้ หลังจากมีรายงานว่าตัวเลขเงินเฟ้อของสหรัฐขยับขึ้นเพียงเล็กน้อยในเดือนก.ค.
20 ส.ค. 2558

สำนักข่าวอินโฟเควสท์รายงานว่า สัญญาทองคำตลาด COMEX (Commodity Exchange) ส่งมอบเดือนธ.ค.พุ่งขึ้น 11 ดอลลาร์ หรือ 0.98% ปิด (19 ส.ค.) ที่ระดับ 1,127.90 ดอลลาร์/ออนซ์, สัญญาโลหะเงินส่งมอบเดือนก.ย.เพิ่มขึ้น 38.9 เซนต์ ปิดที่ 15.179 ดอลลาร์/ออนซ์, สัญญาพลาตินัมส่งมอบเดือนต.ค.พุ่งขึ้น 19 ดอลลาร์ ปิดที่ 1,013.10 ดอลลาร์/ออนซ์ และสัญญาพัลลาเดียมส่งมอบเดือนก.ย.เพิ่มขึ้น 12.75 ดอลลาร์ ปิดที่ 609.75 ดอลลาร์/ออนซ์
สัญญาทองคำได้รับแรงหนุนจากการคาดการณ์ที่ว่า เฟดจะยังไม่ปรับขึ้นอัตราดอกเบี้ยในเร็วๆนี้ หลังจากดัชนีราคาผู้บริโภค (CPI) เพิ่มขึ้นเพียง 0.1% ในเดือนก.ค. รายงานการประชุมประจำวันที่ 28-29 ก.ค.ของเฟดระบุว่า เจ้าหน้าที่เฟดได้แสดงความวิตกกังวลเกี่ยวกับแนวโน้มเศรษฐกิจสหรัฐและเศรษฐกิจทั่วโลก นอกจากนี้ เฟดยังไม่ได้ส่งสัญญาณที่ชัดเจนเกี่ยวกับระยะเวลาในการปรับขึ้นอัตราดอกเบี้ย ซึ่งส่งผลให้นักวิเคราะห์มองว่า โอกาสที่เฟดจะปรับขึ้นอัตราดอกเบี้ยในการประชุมเดือนก.ย.นั้น มีน้อยลง